***МКОУ Гергебильская СОШ №1***

***Классный час***

***«Дагъистаналъул-гъалбац1, гъазаваталъул хвлчен»***

 ***2017с.***

***Т1обит1иялъул мурад:*** 1.лъималазда Дагъистаналъул

 тарих малъи;

 2.ват1ан ц1унизе, гьелъие г1оло къеркьезе лъимал куцай.

**Байбихьи:**

**(слайд)**

Гьабищ доб Ах1улгох1, маг1арул « Ух1уд»,

Маг1ица халкъалъул гьумер чурараб,

Гьанибищ, дир гьудул, дир умумуца

Аллагь тун нахъиял нахъег1ан тарал.

Гьанибищ бук1араб к1к1уйдул ц1ураб зоб,

Гьит1инаб маг1арул дир миллаталда.

Гьанибищ г1арада г1ерг1езабураб

Г1агараб Дагъистан, дур керемалде?

Гьанивищ г1одарав г1урус генерал,

Г1ешдерил ганч1азде бет1ерги къулун?

Гьанибищ бич1ч1араб маг1арул иях1

Маг1ида бан тараб ханжар гуреблъи.

***Вач1а мун Г1ашилт1е, щва Ах1улгох1де***

***Щибаб кьурда дуда ватила Шамил…***

Имам Шамил… Щивха гьев вук1арав?!

Рач1аха дагьабго нилъер тарих рак1алде щвезабилин.

Анц1ила анлъабилеб г1асруялдасаго байбихьун г1урус пачаяс къасд гьабуна Кавказалъул халкъал жиндиего мут1иг1 гьаризе, гьесие къвариг1ун бук1ана т1олабго Кавказ. Амма муг1рузул халкъал кидаго эркенлъи бокьарал, къуркьи гьеч1ел, лъиего лъагълъи гьабуларел рук1ана. Пачаяс Кавказалде гьужумал гьаризе,гьезул халкъал жидеего мут1иг1 гьаризе байбихьана. Мут1иг1лъизе инкар гьабурал халкъазда зулму гьабулеб бук1ана. Муг1рузул халкъал т1амулел рук1ана нухал рахъизе, солдатазе минаби, хъулби разе, гьезухъа бахъулеб бук1ана боц1и-панз, буголъи. Гьединаб зулму х1ехьезе инкар гьабуна м1уг1рузул халкъаз ва байбихьана гьеб зулмуялде данде рахъине. Къвариг1ун бук1ана киналго халкъал цолъизарулеб къуват. Доб заманалъул г1алимзабазда бич1ч1улеб бук1ана гьединаб къуват исламияб дин бук1ин. Гьедин ма1гарулазул гьит1инаб росулъа Гъазимух1амад имамас байбихьана маг1арул росабалъ шариг1ат лъезе.

Гьеб бук1ана 1826 абилеб сон. !832соналъ гьев шагьидлъана. Гьесда цадахъ вук1арав Шамил ч1аго нахъе ворч1ана , амма гьенир щварал ругъназ гьесда къого къоялъ вегизе к1веч1о.

К 1иабилев имам Х1амзатбегица имамлъи г!емер мехалъ гьабич1о.Рузманкъоялъ мажгиталда жанив шагьидлъана гьев г1олохъанав Х1амзат имам. Гьебги бук1ана 1834соналъул 19 сентябрь.

 Дагъистаналъул г1емерал г1алимзаби данделъараб Г1ешдерил мажгиталда гьебго соналъул сентябралъул ахиралда т1обит1араб данделъиялда имамлъун вищана Шамил.

 Шамил гьавуна 1797соналъул 26 июналъ Генуб росулъ Денгав Мух1амадил хъизамалда. Эбел гьесул Г1ашилт1аса йик1ана. Т1оцебе гьесда ц1ар Г1али бук1ана, амма г1емер унтулев заг1ипав вук1иналъ гьесда Шамил абун ц1ар хисана. Гьесда гьит1инго дин малъана эбелалъул вацас. 10сон барав Шамил мадугьалихъ росулъе Гъазимух1амадида аск1ове г1елму ц1ализе кьуна. Гьедин гьев к1иявго цадахъ г1уна г1елмуги лъазабулаго. Гьит1инго Шамилилъ загьирлъана къуват, къвак1и: векерун, к1анц1ун, гугарун, лъедон гьесде вахарав чи сверухълъиялда вук1инч1о.

 Гьединго гьев вук1ана бат1ияб г1амалалъул вас.

Цо сордоялъ мажгиталда ругел мутаг1елзабазухъе вач1ун вуго гьардухъан, гьесие т1охол къай кьезе цонигиясе бокьун гьеч1о, гьеб бук1ун буго рамазан моц1. Цинги бец1лъукь гьардухъанасда аск1овеги ун Шамилица жиндиего цо къайги тун к1игояб гьардухъанасул кодоб лъун буго. Гьардухъанас абун буго «Дур даража к1одо гьабеги»-ян. Нахъа имамас абулаанила жинца гьев чи Хизри авараг вук1анилан толилан. Гьедин гьит1инго караматал загьирлъарав вас вук1ана Шамил.

 (мисриялдаса жидаялде унеб гамида…)

Шамилил бет1ерлъиялда гъоркь дагъистанияз пачаясда данде рагъ гьабуна 25соналъ. Сундуе г1олоха гьел къеркьолел рук1арал?

**Слайд:**

Гьел къеркьана жидерго эркенлъиялъе г1оло, Ват1аналъе г1оло, диналъе г1оло.Нус-нусазда данде аза-азар солдат вук1ана вач1унев.

Т1оцебесеб бищунго зах1матаб, бищунго къо х1ехьараб дандеч1ей гьабуна Шамилица г1урус пачаясде данде Ах1улгох1да. Гьеб халат бахъана 80 сордо-къоялъ.

Т1аде жоялъе гьеб бук1ана рии. Г1урусаз Ах1улгох1де къот1изабуна лъим, гьезие рес бук1инч1о кисанго квен, ярагъ, лъим щвезе. Къоялъ 9 ч1арил мугьги кванан рагъулел рук1ана гьел. Ах1улгох1алъул х1акъалъулъ, гьезул бах1ачилъиялъул, лебаллъиялъул бицунел г1емерал къисаби руго .Гьезул цоцоял рицина нужее ц1алдохъабаз.

**1.ц1алдохъан**:(г1урусазул тарихчи генерал Малютиница…, Имамасул амру бук1ана г1урусазухъе…, Лъабго васги ч1ужуги ячун…, хъизангун цадахъ Ах1улгох1де гочаразда гьоркьов вук1ана…)

Тушманасул гьужум нахъч1ван къоялъ рагъарал муридзабаз къаси-къаси къват1иреги рахъун гьезул щулалъаби щущазарулел рук1ана.ах1улгох1да ругезе я къаси я къад х1алхьи бук1инч1о. Къаси гьез хандакъал рухъулаан, щулалъаби гьарулаан, амма къад генерал Граббел г1арадабаз гьел ц1идасан риххизарулааан.

Лъебергог1ан г1арадаялъ т1аде гуллил ц1ад балеб бугониги. Ах1улгох1да щибаб как ах1улаан. Тушбабаз как ах1изе т1аде вахъа-вахъарав ч1валев вук1ана. Цо къоялъ гох1да къадекак ах1улаго, цоясда хадув цояв вахъун, анкьго чи шагьидлъана.

Цо къоялъ шамил имам гьит1инав Гъазимух1амадги накалда ккун, тушбабазда вихьулеб бак1алда г1одов ч1ун вук1ана.Гьес гьарулеб бук1ана: «Я дир Аллагь, гьаб лъимер буго дунялалда дие бищун хирияб рижи. Диеги гьаб лъимералъеги Дуца гьаб бак1алда хвел кье»-ян.чанго къоялъ жакъаниги т1адвуссинарилан хьулгун, цебесеб кьерда вагъулев вук1ана имам.

Гьедин г1емераб г1азаб г1акъубаги къулч1ун ахирги нахъе къана гьел гьениса. Г1емерал руччаби, лъимал шагьидлъана гьенир тушманасухъе щвезе ч1еч1ого кьурса гъоркье Г1андиг1урулъе к1анц1ун. Ах1улгох1 бахъулаго пачаясул аскаралъул акьазаргоялдаса ц1ик1к1ун чи ч1вана. Ах1улгох1да абуни гьезда данде рагъулел рук1ана 600ясдаса дагьав мурид руччаби, херал малъич1ого.

Шамил имам вук1ана цох1о рагъул цевехъан гуревги г1уц1арухъанги, г1алимчиги, философги, архитекторги. Гьев вук1ана кутакалда г1акъилав ва лъай бугев инсан. Гьес Дагъистаналда ва Чачаналъ рана г1емерал хъулби, ярагъ гьабулел заводал, рагъулал щулалъаби.

**Ц1алдохъан:** Пачаясул аскаралъул бут1рузул…,

Цо нухалъ Шамилица лъидаго лъазе теч1ого чабхъен гьабун буго Кабардаялде, амма жиндие гьел мут1иг1лъулареблъи бич1ч1идал Шамил х1ухькъот1ун нахъ вуссун вуго. Гьеб хабар раг1арав г1урус пачаяс абун буго: «гьедин тани цо пуланаб къоялъ Петербургалъул сеннатазул площадалде вач1инеги рес буго»-ян.

 Хьаргабиса щив наиб, лъимал .вук1арав Шамилил рокьулел наибзабазул цояв?

Идрис наиб вук1ана имамасул бищун г1олохъанав наиб.

Къоло щуго соналда жаниб бищунго зах1матал, х1алуцарал рагъал ккана Ах1улгох1да ва Салт1аб. Салт1а хъала ц1унун рагъ гьабуна моц1гин бащдалъ. Гьеб хъала бахъизе сардарасул аскаразул 40000 чи вук1ана. Хъала ц1унулезда гъорлъ Шамил-имамасул машгьурал наибзаби рук1ана. Хъала бахъизе зах1малъидал пачаясул аскараз къот1и гьабуна ракьулъан тоннелги бухъун хъалаялда гъоркье, гьеб кьвагьизабизе. Гьедин т1оцебе тоннел бахъизе гьенир ургъана.

Гьеб рагъулъ зах1матго лъукъарав пачаясул г1агаравчи-офицерасул бохдул къот1изе кколин абурав хирург Пироговасда цо мунапикъас бицун буго Къорода росулъ вугин бокьараб унтуе дару гьабулев Къебедх1ажияв абулев тохтур. Хадур чиги рит1ун вачун вач1арав тохтурас г1урусасул бохдул сах гьарун руго. Гьесда г1ажаиблъи гьабурав Пироговас Къебедх1ажиясе жиндирго хирургасул алатазул гъутухъ кьун буго. Гьанибго т1оцебе Пироговас х1алт1изабун буго наркоз кьун операцияби гьарулеб къаг1идаги.

Салт1аб ккарал рагъазулъ пачаясул аскаразул 17000 чи ч1вана. Сардарасул аскараз гьеб хъалаялде 12000 г1арададул гулла бан буго.

Имамасул гьенив шагьидлъун вуго2500мурид.

Салт1аб хъала бахъун хадуб ,Воронцовас, г1арадаби кьвагьун рохалил салют кьезе гьукъун буго. Гьес абун буго нилъ рагъда бергьун гуро хъала бахъараб, лъим чорок гьабидал, диниял т1алабал т1уразе рес гьеч1олъиялъ, муридзабаз жидецаго рехун танилан.

Салт1а хъала бахъулаго шагьидлъана имамасул г1емерал, лебалал муридал гьезда гьоркьов Хьаргабиса Идрис наибги.

Ц1алдохъан:

(Салт1а росу сверун ккуралдаса…)

Шамил имамасул рит1ухълъи, гурх1ел-рах1му бихьулеб буго нилъеда асирлъуде росарал ялъуни жиндир рахъалде рач1арал г1урусаздехун бугеб бербалагьиялдасанги.

Ц1алдохъан: Жидерго командирзабазул зулму ц1ик1к1индал, имамасул рит1ухълъиялъул хабарги раг1идал, пачаясул аскаралдаса цо-цо солдатал лъутун Шамилихъе рач1унаан.имамас гьединал солдатазул ц1акъ т1алаб гьабулаан. Махщел-лъай бугел солдатал имамас жиндаго аск1ор толаан. Гьединал солдатазул Даргъо 400 чи г1ун вук1ана.Рагъда гьунар бихьизабурав чанги солдатасе имамас бах1арчилъиялъул г1аламат кьуна.Рокъор хъанчалги лъун, жидерго дин гьабулел рук1аниги, гьел ц1акъ имамасе мут1иг1ал чи рук1ана. Солдатаз абулааан жидер пача Шамил вугилан. Пачаясул чукъби бищунго х1инкъараб жо бук1ана Имаматалда солдатазе бугеб эркенлъи лъани, г1емерисел солдатал гьенире лъутун инилан.

Калугаялда вук1аго Шамилихъе раккизе рач1унаан…, Шамил Калугаялдаса унаго, гьев нуха рег1изе…).

Шамилил рук1ана къвак1арал, къуркьи гьеч1ел, х1инкъи-къай лъаларел наибзаби . Рехсезин гьезул цо-цоял ва гьезул гьунарал: Хунзахъа Ахъбердил Мух1амад,Гьонодаса Мух1амадамин, Т1елекьа Къебедмух1амад,Хьаргабиса Идрис, Хунзахъа Х1ажимурад, К1арат1аса Гъалбац1дибир,Буртунаялдаса Гъайирбег, Салт1аса Г1умардибир,Г1орот1аса Х1ажияв,Генуса Гъазимух1амад,Къарахъа Нурмух1амад, Къудукьа Мух1амадх1ажи,Х1оцоса Доногъол Мух1амад.Дилималдаса Гебек, Г1ахъушаса Абакарх1ажи, Гьоц1алъа Худанатил Мух1амад ва г1емерал цогидалги.

Ц1алдохъан: Дур рагъухъабазул бищун бах1арчиял чаг1и щал рук1аралилан гьикъидал, Шамилица абун буго Хириясул Г1алибегги Ахъбердил Мух1амадги рук1анилан. Гьезул гьунар щиб бук1арабилан ц1ехедал, имамас бицана: муридзабазда гъорлъ реч1ч1араб ва кьвагьизелъун эхе-эхеде к1анц1улеб нужер г1арададул гулла гьев к1иясго, квераз кодобеги босун, рик1к1адег1ан рехулаанилан.

 (Шамилие бищунго рокьулел наибзабазда гьоркьоса рук1ана…,

Щулалъугох1де балеб г1арада ьялъул гуллаги щун

Къоло щуго соналъ халат бахъараб рагъдаса хадур г1адамал свакан, тату хун рук1ана. Г1емерал г1адамал тушманасул рахъалде ун рук1ана. Ахирги Гъуниб маг1арда мунапикъзабаз нухги бизьизабун Шамил асир гьавуна.

Слайд:кеч1, сценка.

Асир гьавунин абун Шамилие кинабниги квек1ен пачаяс гьабич1о, амма жиндирго Ват1аналдаги гьев теч1о. Кинабго хъизан-лъималгун, гьев Калуга шагьаралде вачана.Гьениб к1ит1алаяб минаги кьун, г1умру гьабизе тана.

Шамилил гьариялда рекъон пачаяс гьев х1ежалде виччана.

Шамил щвана Турциялде, Мисриялде, ва Макка-Мадинаялде. Шамилида дандч1вай гьабизе данде рач1ана т1олабго шагьаралъул г1адамал. Хирияб ракьалда х1ет1е ч1арабго имамасе бокьун бук1ана т1оцебе салат салам лъеяв аварагасе салам кьезе, гьединлъидал Шамилица гамидасанго салам кьуна Аллагьасул Расуласе ва Аллагьасул х1алк1веялдалъун, аварагас гьесие жаваб гьабун буго.Гьеб кинабго халкъалдаги раг1ун буго.

Марк1ач1ул как базе Х1арамалде унаго, Бабу Г1али абулеб кавудахъ Шамилида Хизри авараг дандч1ван вуго. Г1адамаз къад рес толарого къаси унев вук1ун вуго имам Х1арамалде.Гьеб соналъ нусазарго чияс х1еж борхун буго.

Шамиль накълулъана Къурбан г1идалъул сордоялъ, 4февралалда,1871с.

Шамил имамасул баркат щвезелъун, киназго х1аракат бахъулеб бук1ана гьесул жаназа лъураб молол г1оркь кквезе. Имамасул жаназа босун унаго, гьелдаса зодобе бахараб нур киназдаго бихьана. Гьев вукъана бакъиг1алъул хабалалъ.

Шамилил рук1ана киналниги щуго лъади, анц1го вас. Бищун гьит1инав Мух1амадкамил вук1ана ахиралда инсуда аск1ов.